LV
12.6.2023.
Eiropas Savienības Oficiālais Vēstnesis
C 205/33
Prasība, kas celta 2023. gada 14. aprīlī – Eiropas Komisija/Bulgārijas Republika (Lieta C-237/23) (2023/C 205/37) Tiesvedības valoda – bulgāru Lietas dalībnieki Prasītāja: Eiropas Komisija (pārstāvji: U. Małecka, L. Malferrari un N. Nikolova)
Atbildētāja: Bulgārijas Republika
Prasījumi Prasītājas prasījumi Tiesai ir šādi:
(1) atzīt, ka, nepieņemot normatīvus un administratīvus aktus, kas vajadzīgi, lai īstenotu Eiropas Parlamenta un Padomes Direktīvu (ES) 2019/1024 (2019. gada 20. jūnijs) par atvērtajiem datiem un publiskā sektora informācijas atkalizmantošanu (1), Bulgārijas Republika nav izpildījusi šīs direktīvas 17. panta 1. punktā tai paredzētos pienākumus;
(2) piespriest Bulgārijas Republikai samaksāt Eiropas Komisijai vienreizēju maksājumu, kas atbilst lielākajai no šādām divām summām i) 1 800 EUR dienā, kas reizināti ar to dienu skaitu, kuras pagājušas no dienas pēc minētās direktīvas transponēšanas termiņa beigām līdz pienākumu neizpildes novēršanas dienai, vai, ja pienākumu neizpilde nav novērsta, līdz sprieduma pasludināšanas dienai šajā lietā, vai ii) minimālo vienreizējo maksājumu 504 000 EUR;
(3) ja 1. punktā konstatētā pienākumu neizpilde turpināsies līdz sprieduma pasludināšanas dienai šajā lietā, piespriest Bulgārijas Republikai samaksāt Eiropas Komisijai kavējuma naudu 9 720 EUR par katru kavējuma dienu, sākot no minētā sprieduma pasludināšanas dienas līdz dienai, kad šī dalībvalsts būs izpildījusi minētajā direktīvā paredzētos pienākumus;
(4) piespriest Bulgārijas Republikai atlīdzināt tiesāšanās izdevumus.
Pamati un galvenie argumenti Ar Eiropas Parlamenta un Padomes Direktīvu (ES) 2019/1024 (2019. gada 20. jūnijs) par atvērtajiem datiem un publiskā sektora informācijas atkalizmantošanu ietver konkrētas minimālās atkalizmantošanas prasības un reglamentē praktiskus pasākumus publiskajā sektorā esošo dokumentu un pētījumu datu atkalizmantošanas atvieglošanai ar mērķi veicināt atvērto datu izmantošanu un stimulēt inovācijas produktu un pakalpojumu inovāciju.
Atbilstoši minētās direktīvas 17. panta 1. punktam dalībvalstīm bija pienākums direktīvas prasību izpildei vajadzīgos normatīvos un administratīvos aktus ieviest līdz 2021. gada 17. jūlijam.
Dalībvalstīm bija arī pienākums nekavējoties paziņot Komisijai šo tiesību normu tekstu.
2021. gada 29. septembrī Komisija nosūtīja Bulgārijas Republikai oficiāla paziņojuma vēstuli.
2022. gada 6. aprīlī Komisija nosūtīja Bulgārijas Republikai motivētu atzinumu.
Tomēr vēl joprojām nav nedz veikti transponēšanas pasākumi, nedz arī paziņots par tiem Komisijai.
(1)
OV 2019, L 172, 56. lpp.